Document ID: 32007R0383

REGULAMENTUL (CE) NR. 383/2007 AL CONSILIULUI
din 4 aprilie 2007
de încheiere a reexaminării intermediare parțiale a măsurilor antidumping privind importurile de fibre sintetice discontinue din poliester originare din Republica Populară Chineză, Arabia Saudită, Belarus și Republica Coreea
CONSILIUL UNIUNII EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 384/96 al Consiliului din 22 decembrie 1995 privind protecția împotriva importurilor care fac obiectul unui dumping din partea țărilor care nu sunt membre ale Comunității Europene (1) („regulamentul de bază”), în special articolul 11 alineatul (3),
având în vedere propunerea Comisiei prezentată după consultarea comitetului consultativ,
întrucât:
1. PROCEDURA
1.1. Măsuri în vigoare
(1)
Prin Regulamentul (CE) nr. 1522/2000 (2), Consiliul a impus o taxă antidumping definitivă la importurile de fibre sintetice discontinue din poliester („PSF”) originare din Australia, Indonezia și Thailanda.
(2)
Prin Regulamentul (CE) nr. 2852/2000 (3), Consiliul a impus o taxă antidumping definitivă la importurile de PSF originare din Republica Coreea și India.
(3)
Prin Regulamentul (CE) nr. 1799/2002 (4), Consiliul a impus o taxă antidumping definitivă la importurile de PSF originare din Belarus.
(4)
Prin Regulamentul (CE) nr. 428/2005, Consiliul a impus o taxă antidumping definitivă la importurile de PSF originare din Republica Populară Chineză („RPC”) și Arabia Saudită și a modificat și a reînnoit pe cinci ani măsurile referitoare la Republica Coreea.
(5)
Toate aceste regulamente vor fi denumite în continuare „regulamente inițiale”. Anchetele care au dus la măsurile impuse de regulamentele inițiale vor fi denumite în continuare „anchete inițiale”. În urma reexaminărilor privind expirarea măsurilor privind importurile de PSF originare din Australia, India, Indonezia și Thailanda (5), Consiliul a abrogat taxele antidumping cu privire la astfel de importuri prin Regulamentul (CE) nr. 1515/2006 (6).
(6)
O nouă procedură antidumping privind importurile de PSF originare din Malaezia și Taiwan a fost inițiată la 12 aprilie 2006 (7) și au fost impuse măsuri provizorii prin Regulamentul (CE) nr. 2005/2006 (8).
1.2. Motivele reexaminării
(7)
La baza prezentei reexaminări au stat informațiile furnizate de către un producător exportator coreean, Saehan Industries Inc., care a indicat faptul că fibrele discontinue din poliester care se topesc la temperaturi scăzute („LMP”), astfel cum sunt definite în considerentul 20 de mai jos, ar trebui excluse din definiția produselor, deoarece acestea par să aibă caracteristici fizice și chimice de bază și utilizări finale diferite în comparație cu alte tipuri de PSF. În special, spre deosebire de alte tipuri de PSF, s-a constatat că LMP-urile au proprietăți inerente de liant.
1.3. Inițierea
(8)
Considerând, după consultarea comitetului consultativ, că au existat probe suficiente care să justifice inițierea unei reexaminări intermediare parțiale, Comisia a anunțat printr-un aviz („aviz de inițiere”) publicat în Jurnalul Oficial al Uniunii Europene (9) inițierea unei reexaminări intermediare parțiale în conformitate cu articolul 11 alineatul (3) din regulamentul de bază, limitată la examinarea definiției produselor vizate de măsurile antidumping la importurile de PSF originar din RPC, Arabia Saudită, Belarus, Australia, Indonezia, Thailanda, Republica Coreea și India. Trebuie observat că prezenta reexaminare a fost inițiată la inițiativa proprie a Comisiei.
1.4. Ancheta de reexaminare
(9)
Comisia a notificat oficial autoritățile din RPC, Arabia Saudită, Belarus, Australia, Indonezia, Thailanda, Republica Coreea și India („țările vizate”) și toate celelalte părți cunoscute ca fiind vizate, adică producătorii/exportatorii din țările vizate și asociațiile acestora, utilizatorii și importatorii din Comunitate și asociațiile acestora, producătorii din Comunitate și asociațiile acestora, despre inițierea anchetei de reexaminare. Comisia a oferit părților interesate posibilitatea de a-și face cunoscute punctele de vedere în scris și de a solicita o audiere în termenul stabilite în avizul de inițiere. S-a admis audierea tuturor părților interesate care au solicitat acest lucru și au demonstrat că există motive speciale pentru a fi audiate.
(10)
Comisia a trimis chestionare tuturor părților cunoscute ca fiind vizate și tuturor celorlalte părți care și-au manifestat interesul în termenele stabilite în avizul de inițiere.
(11)
Având în vedere domeniul de reexaminare, nu s-a stabilit nicio perioadă de anchetă în sensul prezentei reexaminări. Informațiile din chestionare au acoperit perioada 1998-2005 („perioada vizată”). Pentru perioada vizată s-au solicitat informații despre volumul și valoarea vânzărilor/achizițiilor, volumul și capacitatea de producție pentru toate tipurile de PSF și LMP. În plus, s-a solicitat părților vizate să facă observații legate de orice diferențe sau asemănări între LMP și alte tipuri de PSF în ceea ce privește procesul de producție, caracteristicile tehnice, utilizarea finală, interschimbabilitate etc.
(12)
Au fost primite chestionare cu răspunsuri suficient de complete de la un producător exportator de PSF din Thailanda, doi din Republica Coreea și unul din Arabia Saudită, patru producători de PSF din Comunitate, cinci utilizatori și doi importatori de PSF din Comunitate. Câteva alte părți, inclusiv asociația utilizatorilor și asociația producătorilor de PSF din Comunitate, au trimis observații.
(13)
Comisia a căutat și a verificat toate informațiile considerate necesare pentru evaluarea necesității de modificare a domeniului de aplicare a măsurilor în vigoare.
(14)
Trebuie observat faptul că, deoarece în octombrie 2006, în urma reexaminărilor paralele privind expirarea, măsurile aplicabile importurilor de PSF originare din Australia, India, Indonezia și Thailanda au fost abrogate (a se vedea considerentul 5), prezenta reexaminare a devenit caducă cu privire la aceste țări, iar constatările acesteia vizează numai măsurile aplicabile PSF-urilor originare din RPC, Arabia Saudită, Belarus și Republica Coreea.
2. PRODUSUL VIZAT
(15)
Produsul vizat constă, astfel cum a fost definit constant în toate regulamentele inițiale, din fibre sintetice discontinue din poliester, necardate, nepieptănate sau prelucrate în alt mod pentru filare, originare din RPC, Arabia Saudită, Belarus, Australia, Indonezia, Thailanda, Republica Coreea și India („produsul vizat”) și în prezent se clasifică la codul NC 5503 20 00. De obicei, acesta este desemnat ca fibre discontinue din poliester sau PSF.
3. REZULTATELE ANCHETEI DE REEXAMINARE
3.1. Metodologie
(16)
Pentru a stabili dacă ar trebui considerate ca fiind un singur produs sau două produse diferite, s-a examinat dacă LMP și alte tipuri de PSF prezintă aceleași caracteristici fizice și tehnice de bază și aceleași utilizări finale. În acest sens, s-au evaluat și procesul de producție, interschimbabilitatea și distincția dintre LMP și alte tipuri de PSF.
3.2. Concluzii
3.2.1. Observații generale
(17)
PSF-urile sunt o materie primă folosită în diferite stadii ale procesului de fabricație a produselor textile. PSF sunt folosite fie pentru filare, adică fabricarea filamentelor pentru producția de textile după ce au fost sau nu amestecate cu alte fibre, cum ar fi bumbacul sau lâna, fie în aplicații ca materiale nețesute, cum ar fi umpluturile, și anume căptușirea sau vătuirea anumitor produse textile, precum pernele, banchetele pentru autovehicule și jachetele.
(18)
PSF-urile sunt vândute sub formă de tipuri diverse de produse destinate filării sau aplicațiilor ca materiale nețesute, care au o compoziție cu una sau două componente și cu diverse specificații, cum ar fi denierul/ decitexul, tenacitatea, lustrul, nivelul de calitate etc. Aceste tipuri de produse nu sunt întotdeauna interschimbabile (de exemplu, fibrele pentru filare și pentru aplicații ca materiale nețesute, fibre cu una sau două componente, fibre cu caracteristici termice specifice, cum ar fi fibrele ignifuge etc.). Cu toate acestea, după cum au demonstrat anchetele inițiale, caracteristicile fizice și chimice și utilizările finale ale acestor tipuri de fibre sunt în esență aceleași. În plus, deși nu fiecare tip de produs poate fi înlocuit de oricare alt tip, există cel puțin o interschimbabilitate parțială și o suprapunere a utilizării între diferitele tipuri de produse, niciunul dintre acestea nefiind separat în mod evident cel puțin de unele dintre celelalte.
(19)
Trebuie remarcat că LMP-urile nu constituie un produs nou. Cu toate acestea, ca tip de PSF, LMP-urile nu au fost examinate separat în cadrul anchetelor inițiale, deoarece niciuna dintre părțile interesate nu a susținut că ar exista diferențe între caracteristicile fizice și tehnice ale acestor produse. Prezenta revizuire a confirmat că LMP-urile, care au fost produse pentru prima dată în anii 1980 și au fost comercializate de atunci în țări ca Japonia, Taiwan și în Comunitate, erau deja produse și comercializate în cantități importante de către cel puțin trei producători din Comunitate și în una dintre țările vizate, și anume Republica Coreea, în timpul anchetelor inițiale. De fapt, s-a constatat că importurile de PSF, inclusiv de LMP din Republica Coreea au fost efectuate la prețuri de dumping și au cauzat prejudicii industriei comunitare.
3.2.2. Caracteristicile fizice și chimice ale LMP-urilor
(20)
LMP-urile constituie unul dintre tipurile de PSF cu două componente. Acestea sunt fibre din poliester cu temperatură de topire scăzută având o structură de miez și înveliș; ele sunt compuse din miez de poliester și un înveliș din poliester copolimer. Când este încălzit, învelișul exterior din copolimer se topește la o temperatură mai scăzută decât miezul din poliester și acționează ca un lipici. Există mai multe subcategorii de LMP, având compoziții diferite care conduc, în consecință, la temperaturi de topire diferite.
(21)
LMP-urile sunt produse din aceeași materie primă și au același aspect exterior ca celelalte tipuri de PSF. Cu toate acestea, prin definiție, acestea conțin doi polimeri din poliester diferiți. În acest context ar trebui remarcat faptul că LMP nu sunt singurele PSF cu două componente; există numeroase alte tipuri de PSF cu două componente, care au fost întotdeauna considerate ca formând un singur produs în scopul procedurilor de antidumping.
(22)
Anumiți utilizatori din Comunitate și un producător exportator au argumentat că LMP-urile și alte tipuri de PSF, cu una sau două componente, sunt fabricate din materii prime diferite. Asociația producătorilor din Comunitate și anumiți producători din Comunitate au argumentat că materiile prime de bază sunt aceleași pentru toate tipurile de PSF, inclusiv pentru LMP. În această privință ar trebui remarcat că toate tipurile de PSF, inclusiv LMP, au la bază acidul tereftalic și etilenul glicol. Aceste materii prime constituie componenta de bază, la care se pot adăuga aditivi sau componente suplimentare, în vederea asigurării anumitor proprietăți specifice ale fibrelor, cum ar fi temperatura scăzută de topire în cazul LMP-urilor. Ipoteza că LMP-urile ar fi fabricate din materii prime diferite este, prin urmare, respinsă.
(23)
Un producător exportator a afirmat de asemenea că factorul „aspect” nu este relevant pentru analiza caracteristicilor fizice și tehnice ale diverselor produse sau tipuri de produse. În acest sens, se menționează că aspectul în sine nu constituie în mod normal un criteriu suficient pentru definirea produsului vizat, în special când este vorba de produse chimice. Totuși, aceasta nu înseamnă că acest factor ar trebui să fie complet ignorat. În cazul de față, aspectul identic constituie un element suplimentar pentru a demonstra că LMP-urile și alte tipuri de PSF nu se pot deosebi ușor unele de celelalte. Prin urmare, ipoteza este respinsă.
(24)
Având în vedere cele expuse mai sus, se concluzionează că LMP-urile nu pot fi considerate ca având caracteristici fizice și chimice de bază diferite de cele ale altor tipuri de PSF, în special cele având o compoziție din două componente.
3.2.3. Procesul de producție
(25)
Se reamintește că anchetele anterioare au stabilit că, din punctul de vedere al procesului de producție, se poate face o distincție generală între PSF virgine, produse din materii prime virgine, și PSF regenerate, produse din poliester reciclat.
(26)
În ceea ce privește LMP-urile, prezenta anchetă de reexaminare a arătat că nu există diferențe semnificative între producția de LMP-uri și de alte tipuri de PSF din două componente. S-a constatat că orice producător de alte tipuri de PSF cu două componente poate să treacă la producția de LMP relativ ușor. Sistemele de filare a fibrelor cu două componente funcționează atât în Comunitate, cât și în restul lumii de peste 20 ani. Producția fibrelor cu două componente este mai sofisticată decât cea a fibrelor cu o componentă; cu toate acestea, diferența între cele două sisteme nu poate fi considerată ca fiind substanțială.
(27)
Anumiți utilizatori comunitari au susținut că trecerea la producția de LMP nu ar fi rentabilă. S-a afirmat că deși liniile de producție pentru LMP și pentru alte tipuri de PSF cu două componente sunt de fapt identice, trecerea la producția de LMP ar necesita anumite modificări, în special schimbarea filierelor, ceea ce ar duce la întreruperi semnificative ale timpului de producție. În consecință, deși trecerea la producția de LMP sau viceversa este fezabilă din punct de vedere tehnic, aceasta ar putea fi nerentabilă și, prin urmare, ar afecta capacitatea disponibilă pentru producția de LMP. Asociația producătorilor comunitari și un producător comunitar au declarat că procesul de producție pentru toate tipurile de PSF cu două componente este în esență același, iar trecerea la producția de LMP nu prezintă inconveniente tehnice, ci depinde pur și simplu de forțele pieței, cum ar fi cererea și prețurile. Mai mult, aceștia au afirmat că există suficientă capacitate globală pentru a satisface cererea de LMP în Comunitate în cazul în care condițiile pieței o permit. În acest sens, următoarele aspecte ar trebui luate în considerare. În primul rând, concluzia că nu există diferențe substanțiale între producția de LMP și cea de alte tipuri de PSF nu a fost contestată. În al doilea rând, rentabilitatea trecerii la producția de LMP sau viceversa poate varia semnificativ de la un producător la altul, însă anumiți producători din Comunitate operează efectiv o astfel de schimbare. În sfârșit, trecerea unui producător la producția de LMP depinde în mare măsură de prețul de vânzare pe care acesta îl poate obține pentru diferite tipuri de PSF pe piață. În acest sens, trebuie de asemenea remarcat faptul că nu există producători exclusivi de LMP în Comunitate sau în țările exportatoare în cauză. Prin urmare, acest argument nu modifică concluziile referitoare la procesul de producție.
(28)
Procesul de producție, care nu este în sine decisiv în definirea unui produs, nu poate fi considerat, prin urmare, în niciun caz drept factor de diferențiere a LMP-urilor de alte tipuri de PSF.
3.2.4. Utilizările finale tipice ale LMP-urilor
(29)
Datorită temperaturilor reduse de topire LMP-urile sunt în mod tipic utilizate drept componente în aplicații tehnice ca materiale nețesute unite termic precum și în aplicații ca materiale umplere unite termic. Principalele utilizări finale se referă la următoarele grupe de produse: echipamente casnice (mobilă, saltele, perne), autovehicule (covoare, filtre), igienă personală (scutece, produse absorbante), îmbrăcăminte (izolare). În toate utilizările sale, LMP-urile sunt amestecate și topite împreună cu alte fibre PSF și reprezintă în mod normal 15 % din volumul unor astfel de amestecuri.
(30)
Anumiți utilizatori comunitari au susținut că LMP-urile reprezintă în jur de 15 % din amestec numai în vata unită termic pentru mobilă și accesorii de pat. În alte aplicații, ca de exemplu straturile de absorbție-distribuție, proporția de LMP în amestec variază între 35 % și 50 %, iar în aplicațiile de filtrare a aerului LMP-urile reprezintă până la 70 % din amestec. În acest sens, ar trebui adăugat faptul că în anumite aplicații, ca de exemplu vata pentru izolarea îmbrăcămintei, LMP reprezintă mai puțin de 15 % din amestec. Ancheta de reexaminare a arătat că deși volumul relativ al LMP în cadrul diferitelor utilizări finale variază, în marea majoritate a aplicațiilor LMP-urile reprezintă o componentă minoră (media globală fiind în jur de 15 %) comparativ cu alte tipuri de PSF în amestec în aceste produse. Evaluarea de la considerentul 29 de mai sus este, prin urmare, confirmată.
(31)
Principalii utilizatori de LMP din Comunitate sunt industriile aplicațiilor ca materiale nețesute. Aceste societăți utilizează în mod obișnuit o gamă largă de alte tipuri de PSF ce aparțin grupei de produse nețesute. Nu există utilizatori specifici de LMP-uri la nivelul Comunității. S-a constatat, de asemenea, că nu există diferențe substanțiale în privința canalelor de distribuție a LMP-urilor și a altor tipuri de PSF. Se reamintește că LMP-urile sunt întotdeauna utilizate în amestec cu alte tipuri de PSF.
(32)
Un producător exportator a declarat că faptul că aceiași utilizatori folosesc LMP-uri și alte tipuri de PSF și canalele de distribuție a LMP-urilor și a altor tipuri de PSF sunt în fapt aceleași, aceasta nu înseamnă că LMP-urile și alte tipuri de PSF sunt „produse similare”. Într-adevăr, faptul în sine nu înseamnă că LMP-urile și alte tipuri de PSF ar trebui considerate ca fiind un singur produs; cu toate acestea, acest fapt sugerează că între LMP și alte tipuri de PSF nu există diferențe în ceea ce privește distribuția lor. Cu alte cuvinte, din punctul de vedere al distribuției, nu există motive pentru excluderea LMP-urilor din domeniul de aplicare a măsurilor. În plus, astfel cum s-a demonstrat la considerentul 29 de mai sus, LMP-urile au aceleași utilizări finale ca și alte tipuri de PSF, dat fiind că pot fi folosite numai în amestec cu acestea. Argumentul este, prin urmare, respins.
(33)
Având în vedere cele de mai sus, se concluzionează că LMP-urile și alte tipuri de PSF au aceleași utilizări finale și sunt distribuite prin aceleași canale.
3.2.5. Interschimbabilitate
(34)
După cum s-a prezentat mai sus, deși LMP-urile nu au caracteristici fizice și chimice de bază diferite față de alte tipuri de PSF, acestea au anumite proprietăți distincte. Cu toate acestea, în numeroase aplicații LMP-urile pot fi înlocuite de alte tipuri de PSF folosind tehnologii de unire diferite, cum ar fi unirea PSF-urilor cu rășină sau unirea termică a PSF-urilor prin utilizarea altor fibre de unire topite. Prin urmare, acestea sunt interschimbabile cu alte tipuri de PSF.
(35)
Anumite părți au contestat concluzia menționată cu privire la interschimbabilitatea LMP-urilor cu alte tipuri de PSF. Un producător exportator a argumentat că, dat fiind că unirea cu rășină și unirea cu ajutorul altor fibre de unire topite necesită înlocuirea LMP-urilor cu rășină și fibre de unire care nu sunt fabricate din poliester, nu există o interschimbabilitate între LMP și alte tipuri de PSF. Anumiți utilizatori din Comunitate au argumentat că utilizarea altor tehnologii de unire menționate mai sus va duce la apariția unor proprietăți diferite pentru anumite produse finite și, din acest motiv, asemenea substituții nu sunt posibile în anumite aplicații. Aceste argumente au fost examinate mai amănunțit. Ancheta a indicat că deși diferitele tehnologii de unire nu sunt întotdeauna interschimbabile în cazul tuturor aplicațiilor finale, există cu toate acestea o anumită interschimbabilitate și astfel LMP-urile se află în competiție cu PSF-urile unite cu rășină și cu PSF-urile unite cu fibre de unire altele decât cele cu miez/înveliș pentru anumite aplicații. În consecință, nu se poate concluziona în mod general că nu există substitut pentru LMP-uri și că acestea nu sunt interschimbabile cu alte tipuri de PSF.
(36)
Un producător exportator a remarcat, de asemenea, că argumentul său privind amenințarea pentru mediu și pentru sănătatea lucrătorilor reprezentată de anumite rășini chimice nu a fost examinat în mod corespunzător. În acest sens, se remarcă faptul că un asemenea argument nu are relevanță în acest caz, deoarece în cazul anumitor aplicații unirea cu rășină nu poate fi înlocuită cu alte tehnologii de unire și, în orice caz, unirea de rășină trebuie să respecte cerințele de mediu din Comunitate și statele membre ale acesteia. Acest argument este, prin urmare, respins.
3.2.6. Deosebirea dintre LMP și alte tipuri de PSF
(37)
Nu există nicio deosebire vizuală sau tangibilă între LMP și alte tipuri de PSF. Secțiunea transversală a LMP-urilor diferă de cea a fibrelor cu o singură componentă; cu toate acestea, aceasta nu diferă întotdeauna de secțiunea transversală a altor tipuri de PSF cu două componente. Se reamintește faptul că există numeroase varietăți de LMP-uri, care au temperaturi de topire diferite. Prin urmare, nu este posibilă o distincție clară pe baza temperaturii de topire. Din această cauză se pare că LMP-urile nu pot fi diferențiate ușor de alte tipuri de PSF și că orice identificare sigură a acestui tip produs ar necesita utilizarea unor instrumente sofisticate.
(38)
Anumiți utilizatori din Comunitate nu au fost de acord cu concluzia de mai sus că LMP-urile nu pot fi ușor diferențiate de alte tipuri de PSF, în special în ceea ce privește temperatura de topire. S-a argumentat faptul că, deși punctul de topire al învelișului LMP-urilor variază între 110 °C și 190 °C, acesta este considerat întotdeauna net inferior punctului de topire al altor tipuri de PSF, care ar fi în jur de 255 °C. Se remarcă faptul că variațiile temperaturilor de topire de mai sus confirmă că LMP-urile, precum și alte tipuri de PSF, există în numeroase variante și identificarea nu se poate realiza întotdeauna cu ușurință. Prin urmare, concluziile formulate la considerentul 37 nu pot fi modificate.
(39)
Un producător-exportator a argumentat că simplul fapt că LMP-urile sunt vizual similare altor tipuri de PSF nu poate constitui un criteriu pentru a nu exclude LMP-urile din domeniul de aplicare a măsurilor. Astfel cum s-a justificat la considerentul 23 de mai sus, deși „aspectul” în sine nu este decisiv pentru a răspunde la întrebarea dacă diferitele tipuri de produse ar trebui să fie clasate ca „un singur produs” sau nu, acesta constituie un element suplimentar al analizei (a se vedea considerentul 16). Faptul că diferitele tipuri de produse nu pot fi ușor diferențiate nu poate fi ignorat. Argumentul este, prin urmare, respins.
4. CONCLUZII PRIVIND DEFINIȚIA PRODUSELOR
(40)
Constatările prezentate mai sus indică faptul că LMP-urile și alte tipuri de PSF au aceleași caracteristici de bază fizice și chimice și au aceleași utilizări finale de bază. În numeroase aplicații, LMP-urile se află în concurență directă sau indirectă cu alte tipuri de PSF pe piața comunitară. Pe această bază, se concluzionează că LMP-urile și alte tipuri de PSF ar trebui să fie considerate ca un singur produs și că reexaminarea parțială intermediară privind definiția produselor vizate de măsurile antidumping ar trebui încheiată.
(41)
Toate părțile interesate au fost informate cu privire la faptele și considerațiile esențiale în baza cărora s-au formulat concluziile de mai sus. Părților li s-a acordat o perioadă în care și-au putut prezenta observațiile față de informațiile comunicate.
(42)
Observațiile orale și scrise ale părților au fost examinate, însă acestea nu au schimbat concluzia de a nu modifica definiția produselor vizate de măsurile antidumping în vigoare pentru importurile de PSF,
ADOPTĂ PREZENTUL REGULAMENT:
Articol unic
Reexaminarea parțială intermediară, în temeiul articolului 11 alineatul (3) din Regulamentul (CE) nr. 384/96, a definiției produselor vizate de măsurile antidumping aplicabile importurilor de fibre sintetice discontinue din poliester încadrate la codul NC 5503 20 00, originare din Republica Populară Chineză, Arabia Saudită, Belarus și Republica Coreea se încheie, fără modificarea măsurilor antidumping în vigoare.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 4 aprilie 2007.

Labels: 1
3
4
18